પોલીસ તારી સામે કોણ ઊભું છે તે જોઈ તારૂ શુરાતનનો પ્રકાર બદલે છે, તારી સામે કોઈ ભ્રષ્ટ અધિકારી અને રાજનેતા અને વગદાર ગુંડો ઊભો હોય ત્યારે તને ગુસ્સો આવતો નથી, તારો સિનિયર અધિકારી તારી પાસે નિયમ વિરૂધ્ધ કામ કરાવે છે ત્યારે તારી અંદર ના પાડવાની હિંમત નથી, કોઈ રાજનેતા અંધ વ્યકિતને દેખાય તેવી રીતે કાયદાનું ચીરહરણ કરે ત્યારે તું ગાંધીજીના વાંદરાની જેમ તારી આંખ કાન અને મોંઢુ બંધ કરે છે, તારા વિસ્તારનો માતેલા સાંઢ જેવો ગુંડો પ્રજાને રંજાડે છે ત્યારે તેનો કાઠલો પકડવાની તારી હિંમત નથી કારણ તું અંદરથી ખોખલો થઈ ગયો છે, તું ખોખલો એટલા માટે થઈ ગયો છે કારણ તારી અંદરના માણસને મારી નાખ્યો છે.